Sylw Plaid Cymru ar ymateb y Llywodraeth i dan Grenfell - Plaid Cymru
Sylw Plaid Cymru ar ymateb y Llywodraeth i dan Grenfell
Postiwyd ar July 05 2017, 10:52 yb
Dywedodd Bethan Jenkins, Ysgrifennydd Cymunedau cysgodol Plaid Cymru:
“Yr ydym yn croesawu’r ffaith fod yr Ysgrifennydd Cabinet wedi rhoi’r newyddion diweddaraf i’r Cynulliad yr wythnos hon ynghylch y camau nesaf yn ymateb Llywodraeth Cymru. Fe ddywedasom yr wythnos ddiwethaf fod angen i bobl dderbyn y newyddion diweddaraf yn rheolaidd, ac angen iddynt ddeall yn llawn bopeth sydd ynghlwm a hyn. Gobeithio y bydd hyn yn digwydd yn awr.
“Erys cwestiynau i’w hateb yn y man. Gadewch i ni fod yn glir. Mae 4 bloc yn Abertawe sydd wedi methu’r profion. Os bydd blociau eraill o fflatiau yn methu profion mewn mannau erial yng Nghymru, beth fydd yn digwydd? Rhaid i ni fod yn sicr fod y mesurau lliniaru eraill sydd ar gael i warchod y fflatiau yn ddigonol i gyfiawnhau’r penderfyniad i beidio â symud pobl allan a symud y tenantiaid i rywle arall. Dyna pam y gofynnais am allu gweld sicrwydd ysgrifenedig gan y Gwasanaethau Tân ac Achub eu bod yn fodlon gyda’r sefyllfa fel y mae, a bod y fflatiau yn ddiogel i’r trigolion.
“Rhaid i ni wybod beth yw argymhellion panel ymgynghorol y DG yn awr. Os argymhellir profion pellach neu fod angen cynyddu mesurau i sicrhau diogelwch mewn blociau sydd wedi methu profion, yna rhaid i ni ofalu bod Llywodraeth Cymru yn barod, gyda’r gwasanaeth tân, i weithredu’n fuan er budd y trigolion, a bod y gallu ar gael i wneud hynny.
“Rwyf yn falch hefyd fod y Llywodraeth yn bwriadu cyhoeddi canllawiau ar weithdrefnau profi a diogelwch i berchenogion a rheolwyr blociau uchel sydd mewn dwylo preifat. Galwais am i hyn ddigwydd yr wythnos ddiwethaf, a rhaid i hyn gael ei wneud er mwyn sicrhau nad ydym yn anghofio neb. Rhaid i ni gael cynllun i wneud yn siŵr fod blociau gyda chladin a allai fod yn fflamadwy gael cefnogaeth i gynnal profion cyn gynted ag sydd modd. Mae hyn yn wir am ysbytai, neuaddau myfyrwyr ac adeiladau perthnasol eraill hefyd.
“Rhaid i banel ymgynghorol y DG fod yn glir ynghylch pa lefel o samplau cladin diogelwch sy’n cael eu profi. Os yw cladin yn cael ei brofi ar safon uwch nac a fynnir gan y rheoliadau adeiladau a diogelwch tân cyfredol, a’i fod yn methu, yna rhaid i ni fod yn barod i adolygu’r rheoliadau adeiladau a diogelwch tân yn ehangach yng Nghymru er mwyn pennu a yw’n ddigonol.
“Rwy’n meddwl y dylem oll sicrhau ein bod yn holi’r cwestiynau iawn ac yn craffu’n effeithiol wrth i ni symud ymlaen. Rydym oll eisiau gweld Llywodraeth Cymru yn cymryd y camau iawn ar yr adeg iawn.”